ഹൈബത്തുള്ള അഖുന്ദ്സാദ: മതഗ്രന്ഥമേന്തിയ താലിബാന് തലവന് കാബൂള്: ഭീകരതയുടെ പര്യായമായ താലിബാന്റെ തലവനെന്ന് കേള്ക്കുമ്ബോള് തോക്കേന്തിയ രൂപമാവും മനസില് തെളിയുക. മുല്ല ഹൈബത്തുള്ള അഖുന്ദ്സാദ ഭീകരസംഘടനയുടെ തുടക്കം മുതലേ അംഗമായിരുന്നെങ്കിലും പിന്നിരയില് ആയിരുന്നു. താലിബാന്റെ ആത്മീയ നേതാവുമാണ്. മതവും വിശ്വാസവുമാണ് ആയുധങ്ങള്. ഇസ്ലാമിക പണ്ഡിതനും താലിബാന്റെ മത, സൈനിക കാര്യങ്ങളിലെ ഉപദേഷ്ടാവുമായ അഖുന്ദ്സാദ 2016ലാണ് മൂന്നാമത്തെ തലവനായി ചുമതലയേല്ക്കുന്നത്. അന്നുമുതല് അഖുന്ദ്സാദയെ കണ്ടവരില്ല. ഒളിവിലാണ് പ്രവര്ത്തനങ്ങള്. ഭീകരസംഘടനയായ അല് ക്വ ഇദയുടെ തലവന് അയ്മാന് അല് സവാഹിരി അഖുന്ദ്സാദയെ വിശ്വാസികളുടെ അമീര് എന്നാണ് വിശേഷിപ്പിച്ചത്. അമേരിക്കന് ഡ്രോണ് ആക്രമണത്തില് അന്നത്തെ തലവനായിരുന്ന മുല്ല മന്സൂര് അക്തര് കൊല്ലപ്പെട്ടശേഷമാണ് അഖുന്ദ്സാദ തലവനായത്. അധികാരത്തര്ക്കവും അഫ്ഗാന് സര്ക്കാരുമായുള്ള ഏറ്റുമുട്ടലും കാരണം ഐക്യം തകര്ന്ന താലിബാന് വിഭാഗങ്ങളെ ഒന്നിപ്പിച്ചത് അഖുന്ദ്സാദയാണ്. 1959ല് കാണ്ഡഹാര് പ്രവിശ്യയിലെ പാഞ്ച്വായി ജില്ലയിലെ സാധാരണ കുടുംബത്തിലാണ് ജനനം. മത പണ്ഡിതനായിരുന്ന പിതാവിന്റെ പാത പിന്തുടര്ന്ന് അഖുന്ദ്സാദയും പാകിസ്ഥാനിലെ കുച്ലക്കില് വിദ്യാര്ത്ഥികളെ മതവിശ്വാസം പഠിപ്പിച്ചിരുന്നു. 1980കളില് അഫ്ഗാനിസ്ഥാനിലെ സോവിയറ്റ് ആധിപത്യത്തിനെതിരെ പോരാടിയ അഖുന്ദ്സാദ 90കളില് താലിബാന് ആരംഭിച്ചപ്പോള് മുതല് അംഗമാണ്. അഖുന്ദ്സാദയ്ക്കൊപ്പം മറ്റ് അഞ്ചുപേരും താലിബാന്റെ ഭരണത്തിന് ചുക്കാന് പിടിക്കുന്നുണ്ട്. താലിബാന് സ്ഥാപകന് മുല്ല ഒമറിന്റെ മകനായ മുല്ല മുഹമ്മദ് യാക്കോബ്, മുജാഹിദീന് കമാന്ഡര് ജലാലുദീന് ഹഖാനിയുടെ മകന് സിറാജുദീന് ഹഖാനി, താലിബാന് മുന് സര്ക്കാരില് മന്ത്രിയായിരുന്ന ഷേര് മുഹമ്മദ് അബ്ബാസ് സ്റ്റാനിക്സായി, താലിബാന്റെ നയതന്ത്ര ചര്ച്ചകളില് പ്രധാനിയും മുന് ന്യായാധിപനുമായിരുന്ന അബ്ദുല് ഹക്കിം ഹഖാനി എന്നിവരാണ് മറ്റുള്ളവര്.